FI Euroopan unionin virallinen lehti CE 88/126

(2004/C 88 E/0134)

KIRJALLINEN KYSYMYS E-3013/03

esittäjä(t): Marco Cappato (NI) komissiolle

(14. lokakuuta 2003)

Aihe: Tunisialaisen toimittajan Néziha Rejiban tapaus

Tunisian tulliviranomaiset esittivät 25. syyskuuta 2003 tunisialaiselle toimittajalle Néziha Rejiballe haasteen saapua oikeuteen, koska tämä oli antanut 170 euroa käteisenä eräälle nuorelle tunisialaiselle, mikä on Tunisian lain vastaista. Kyseisestä rikoksesta voidaan tuomita viideksi vuodeksi vankeuteen ja lisäksi sakkoihin. Néziha Rejiba ei kuitenkaan ole rikkonut lakia, koska siinä säädetään viikon aikarajasta, jonka kuluessa ulkomaan valuutta on vaihdettava Tunisian dinaareiksi.

Néziha Rejiba on julkaissut Internetissä artikkeleita, joissa hän on tuonut ilmi ihmisoikeusloukkauksia, joihin Tunisian viranomaiset ovat syyllistynet, ja hän kirjoittaa Internet-julkaisuun nimeltä ”Kalima” (www.kalima.com), joka on ollut kielletty Tunisiassa siitä lähtien, kun se julkaistiin ensimmäisen kerran lokakuussa 2000. Kolmen viime vuoden aikana Néziha Rejiba on joutunut jatkuvien fyysisten aggressioiden ja poliisin sortotoimien kohteeksi, hänen kotiaan tarkkaillaan jatkuvasti, hänen puhelujaan kuunnellaan, ja toisinaan puhelinlinja on kokonaan suljettuna (kuten tällä hetkellä).

Onko komissio pyytänyt virallisesti Tunisian suurlähettiläältä selvitystä edellä mainitusta asiasta? Jos on, niin mitä sille on vastattu?

Mihin toimiin komissio aikoo ryhtyä, jotta Tunisian hallitus kunnioittaisi Néziha Rejiban sananvapautta ja jotta Tunisian viranomaiset takaisivat hänelle oikeudenmukaisen oikeudenkäynnin?

Mihin toimiin komissio aikoo ryhtyä Tunisissa marraskuussa 2005 pidettävää tietoyhteiskuntaa käsittelevää huippukokousta silmällä pitäen, jotta Tunisian kansalaisiin kohdistuvat jatkuvat ja järjestelmälliset sananvapauden loukkaukset saataisiin loppumaan?

Christopher Pattenin komission puolesta antama vastaus

(17. joulukuuta 2003)

Komissio on tietoinen niistä Néziha Rejibaan liittyvistä tiedoista, joihin arvoisa parlamentin jäsen viittaa.

Komissio seuraa jatkuvasti hyvin tiiviisti Tunisian ihmisoikeustilannetta. Komissio on aina tuominnut loukkaukset, jotka kohdistuvat vapauden, demokratian, ihmisoikeuksien ja perusvapauksien kunnioittamiseen sekä oikeusvaltion periaatteisiin. Nämä periaatteet ovat unionin perustana, ja ne ovat kaikille yhteiset, kuten Euroopan unionin perustamissopimuksen 6 artiklassa määrätään.

Erityisesti on todettava, että komissio pitää sananvapautta äärimmäisen tärkeänä sekä demokratian että kaikilla aloilla osallisuutta lisäävän yhteiskunnan kehittämisen kannalta. Yhteistyössä Euroopan lehdistökeskuksen kanssa komissio pyrkii edistämään Tunisiassa sananvapautta toteuttamalla MEDA-ohjelmaa koskevasta budjettikohdasta rahoitettavaa tiedotusvälineiden tukiohjelmaa, jonka tarkoituksena on kouluttaa toimittajia. Tukeakseen Tunisiaa sen pyrkimyksissä lujittaa oikeusvaltiota komissio aikoo myös käynnistää ohjelman, jonka tavoitteena on nykyaikaistaa Tunisian oikeuslaitosta. Vastaavanlainen ohjelma on käynnistetty jo Algeriassa ja palestiinalaisalueella.

Tietoyhteiskuntaa käsittelevän huippukokouksen osalta komissio viittaa arvoisan jäsenen esittämiin kirjallisiin kysymyksiin E-2554/03 (1) ja E-2931/03 (2) antamiinsa vastauksiin.

(1) EUVL C 65 E, 13.3.2004, s. 175.

(2) EUVL C 70 E, 20.3.2004, s. 165.